
	ΚΥΠΡΙΣ

Ποιητική βραδιά αφιερωμένη

σε ποιητές και ποιήτριες από την Κύπρο

που ζουν και δημιουργούν στην Αθήνα 

στο Σπίτι της Κύπρου

Ποιητική βραδιά, με τίτλο ΚΥΠΡΙΣ, αφιερωμένη σε ποιητές και ποιήτριες από την Κύπρο που ζουν και δημιουργούν στην Αθήνα, διοργάνωσαν, την Πέμπτη 7 Μαρτίου 2019, το Σπίτι της Κύπρου και ο Κύκλος Ποιητών.

Προλογίζοντας την ΚΥΠΡΙΔΑ, η Μορφωτική Σύμβουλος, δρ Νάντια Στυλιανού, καλωσόρισε στο Σπίτι της Κύπρου τους διακεκριμένους ποιητές και τις διακεκριμένες ποιήτριες, Ανδρέα Αντωνιάδη, Τίτσα Διαμαντοπούλου, Φροσούλα Κολοσιάτου, Μάριο Μιχαηλίδη, Γιώργο Μοράρη, Ανδρέα Νεοφυτίδη, Ευτυχία Παναγιώτου και Ανδρούλα Τουμάζου, επισημαίνοντας ότι «όλοι τους γεννήθηκαν στην Κύπρο, αλλά ζουν και δημιουργούν στη Μητρόπολη του Ελληνισμού, λαμπρύνοντας με την παρουσία τους τα Ελληνικά Γράμματα. Συμμετέχοντας ενεργά και συμβάλλοντας ουσιαστικά στον συνεχή πνευματικό διάλογο Ελλάδας και Κύπρου, αναδεικνύουν, με τη δημιουργική παρουσία και το έργο τους, τις ιδιαιτερότητες αλλά και την ενότητα της διαχρονικής πνευματικής οντότητας και έκφρασης του Ελληνισμού». Ολοκληρώνοντας, η δρ Στυλιανού, διάβασε ένα απόσπασμα από την ποιητική σύνθεση του Κώστα Μόντη Δεύτερο Γράμμα στη Μητέρα.
Εκ μέρους του Κύκλου Ποιητών, χαιρετισμό απηύθηνε η ποιήτρια κ. Δήμητρα Χριστοδούλου η οποία αναφέρθηκε στη μεγάλη σημασία των ουσιαστικών συναντήσεων «ανάμεσα στους Ελλαδίτες και στους Κύπριους ομοτέχνους», καθώς, όπως είπε, «η Κυπριακή ποίηση ήταν και είναι, διαχρονικά, ένα πολύ διακριτό κομμάτι της λογοτεχνίας μας και είναι πάρα πολύ σημαντικό να αισθάνεσαι ότι είσαι σε άμεση επικοινωνία με τεχνίτη αφοσιωμένο στο ίδιο υλικό, που είναι η γλώσσα μας».
Τους οκτώ ποιητές και ποιήτριες παρουσίασε και προλόγισε, κάνοντας αναφορά στο σύνολο του λογοτεχνικού έργου τους, ο κριτικός λογοτεχνίας και γραμματολόγος κ. Αλέξης Ζήρας, ο οποίος ανέλαβε και τον συντονισμό της ΚΥΠΡΙΔΟΣ.
Παραπέμποντας σε ερευνητικές μελέτες «για το πώς και με ποιες συνθήκες, δημιούργησαν οι Κύπριοι λογοτέχνες στην Ελλάδα, από τις αρχές του 20ού αιώνα, πώς και αν ενσωματώθηκαν στην ελλαδική λογοτεχνία, τι είδους και ποιας έντασης και έκτασης διάλογος υπήρξε ανάμεσα στην κυπριακή και στην ελλαδική λογοτεχνία, λαμβανομένου υπ΄ όψιν ότι κάποιοι τουλάχιστον από τους μείζονος σημασίας ανθρώπους των εδώ γραμμάτων ήταν κυπριακής καταγωγής», ο κ. Ζήρας παρατήρησε ότι «αυτό κατά ένα μέτρο δεν έχει πάψει να αποτελεί γνώρισμα των δύο λογοτεχνιών, που αποτελούν άλλωστε μέρη, τα μόνα εναπομείναντα άλλωστε, του ίδιου εθνικού τόξου». Όπως ανέφερε, «ποιητές και πεζογράφοι από την Κύπρο αποτελούν αναμφίβολα μέλη των λογοτεχνικών κανόνων που ισχύουν εδώ, συμμετέχοντας ισάξια σε αποτιμήσεις και επισκοπήσεις της νεότερης ελληνικής λογοτεχνίας».

Στο πλαίσιο της ΚΥΠΡΙΔΟΣ οι οκτώ ποιητές και ποιήτριες διάβασαν δημοσιευμένα και  ανέκδοτα ποιήματά τους.

